b'\n_START_ARTICLE_\nPsichikos sveikatos centras\n_START_PARAGRAPH_\nPsichikos sveikatos centras (sutr. PSC) \xe2\x80\x93 Lietuvos sveikatos sistemos \xc4\xafstaiga, kurios paskirtis yra psichikos sveikatos prie\xc5\xbei\xc5\xabra, priklausomyb\xc4\x97s lig\xc5\xb3 ir savi\xc5\xbeudybi\xc5\xb3 prevencija. PSC vykdo gyventoj\xc5\xb3 psichikos sveikatos prie\xc5\xbei\xc5\xabr\xc4\x85, siekia gerinti, stiprinti ir ugdyti individo psichikos sveikat\xc4\x85, moko gyventojus sveikos gyvensenos \xc4\xafg\xc5\xabd\xc5\xbei\xc5\xb3. PSC dirba bent 1 Psichiatras, Medicinos psichologas, Psichikos sveikatos slaugytojai. Didesniame PSC dirba Vaik\xc5\xb3 ir paaugli\xc5\xb3 psichiatras, kai kuriuose PSC \xe2\x80\x93 ir Psichoterapeutas._NEWLINE_2014 metais Lietuvoje buvo 107 centrai (PSC). Jie veikia kaip pirmin\xc4\x97s sveikatos prie\xc5\xbei\xc5\xabros centr\xc5\xb3 (PSPC, \xc5\xa1eimos klinik\xc5\xb3 ir pan.) strukt\xc5\xabriniai padaliniai arba kaip savaranki\xc5\xa1kos \xc4\xafstaigos. Nuo 2000 iki 2003 met\xc5\xb3 PSC gydom\xc5\xb3 pacient\xc5\xb3 skai\xc4\x8dius padid\xc4\x97jo 8 kartus. Vis\xc5\xb3 PSC veiklai Lietuvoje finansuoti 2003 metams buvo skirta 21 mln. lit\xc5\xb3; ambulatori\xc5\xa1kai besigydantiems i\xc5\xa1ra\xc5\xa1yta kompensuojam\xc5\xb3 vaist\xc5\xb3 u\xc5\xbe 38 mln. lit\xc5\xb3. 2016 metais siekiama, kad Lietuvos PSC b\xc5\xabt\xc5\xb3 apie 150 psicholog\xc5\xb3 etat\xc5\xb3 (2013 m. buvo 102). Psicholog\xc5\xb3 aptarnaujam\xc5\xb3 gyventoj\xc5\xb3 skai\xc4\x8dius ma\xc5\xbeinamas nuo 40 iki 20 t\xc5\xabkst._NEWLINE_Ambulatorinius PSC Lietuvoje vienija Ambulatorini\xc5\xb3 Psichikos Sveikatos Centr\xc5\xb3 Asociacija (\xc4\xafregistruota 2000 m. rugs\xc4\x97jo 1 d.).'